Media24, Huffington Post se paadjies gaan skeiHuffington Post SA (Foto: Facebook/HuffPost SA) Media24 en Huffington Post het Maandag aangekondig dat hul paadjies gaan skei. Media24 het in ŉ verklaring op sy webwerf gesê dat die twee maatskappye HuffPost South Africa in November 2016 in vennootskap van stapel gestuur het. Media24 het die nuuskantoor bestuur en die kommersiële sy van die vennootskap bedryf. Esmaré Weideman, uitvoerende hoof van Media24, het gesê die maatskappy hersien gereeld sy portefeulje van handelsname. “HuffPost SA was ŉ belangrike nuwe stem in die Suid-Afrikaanse joernalistiek en het ŉ vars, nuwe gehoor gelok. Advertensie-inkomste vir HuffPost in Suid-Afrika het egter sy uitdagings gebied. As ŉ innoverende en verantwoordelike sakeonderneming sal ons aanhou om effektief op die mark se behoeftes te reageer en nuwe digitale moontlikhede te ondersoek.” Effective Measure het in Junie HuffPost SA as die negende grootste nuuswebwerf gelys met ŉ lesersgetal van 1,63 miljoen unieke lesers. Andreij Horn, uitvoerende hoof van 24.com, het gesê gesprek word gevoer met die personeel van die webwerf. Jared Grusd, uitvoerende hoof van HuffPost, het gesê: “Ons is trots op die redaksionele werk en joernalistiek van die Suid-Afrikaanse uitgawe en het waardering vir die vermoë om in so ŉ kort tyd ŉ lojale leserskorps op te bou. Ons gaan voort om te belê in HuffPost se moontlikhede en die leserstal uit te brei – wêreldwyd sowel as op die vasteland van Afrika.”